DECRETO 267/2008, do 20 de novembro, polo que se declara a urxente ocupación, para os efectos de expropiación forzosa, polo Concello de Cerceda, dos bens e dereitos necesarios para a realización das obras do proxecto de estrada do polígono industrial á estrada Cerceda-O Mesón do Vento por Coveláns.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/12/2008

O Concello de Cerceda, na sesión do día vinte e sete de marzo de dous mil seis, aprobou o proxecto de estrada do polígono industrial á estrada Cerceda-O Mesón do Vento por Coveláns e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu á información pública.
Que este expediente tivo entrada na Consellería de Presidencia, Administracións Públicas e Xustiza e contén a xustificación acreditativa da motivación para a declaración de urxente ocupación.
Que o expediente foi tratado na Comisión de Secretarios Xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, estando motivada, segundo sinala o Concello de Cerceda, en desviar o tráfico pesado producido polo polígono industrial, evitando o tránsito destes vehículos polo núcleo urbano, preto de edificacións situadas na estrada, centros educativos, sociais e outros semellantes a que acoden persoas maiores e cativos, co conseguinte risco de accidentes, ao que engadir a circulación de vehículos agrícolas e a necesidade de obter unha conexión máis adecuada coa A-6 e outras infraestruturas.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte de novembro de dous mil oito,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Cerceda, dos bens e dereitos concretados no expediente administrativo instruído para o efecto e necesarios para a execución das obras do proxecto de estrada do polígono industrial á estrada Cerceda-O Mesón do Vento por Coveláns, que debe, de ser o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte de novembro de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza